Gunnar Jakobsson skipaður í embætti varaseðlabankastjóra fjármálastöðugleika Katrín Jakobsdóttir forsætisráðherra hefur skipað Gunnar Jakobsson í embætti varaseðlabankastjóra fjármálastöðugleika . Gunnar Jakobsson er lögfræðingur að mennt , með MBA próf frá Yale og hefur undanfarin ár gegnt stjórnunarstöðum hjá Goldman Sachs , fyrst í New York og nú síðast sem framkvæmdastjóri lausafjársviðs og persónuverndar Goldman Sachs International í Lundúnum . Í nýjum lögum um Seðlabanka Íslands , sem samþykkt voru í júní sl. er kveðið á um að skipaðir verði þrír varaseðlabankastjórar til fimm ára í senn . Einn varaseðlabankastjórinn leiði málefni sem varða peningastefnu , annar málefni sem varða fjármálastöðugleika og sá þriðji málefni sem varða fjármálaeftirlit . Eftir áramót tekur Rannveig Sigurðardóttir aðstoðarseðlabankastjóri við embætti varaseðlabankastjóra peningastefnu og Unnur Gunnarsdóttir forstjóri Fjármálaeftirlitsins tekur við embætti varaseðlabankastjóra fjármálaeftirlits . Gunnar Jakobsson getur ekki hafið störf í Seðlabankanum fyrr en 1. mars næstkomandi vegna fyrri skuldbindinga . Forsætisráðherra hefur því í samráði við fjármála - og efnahagsráðherra falið Ásgeiri Jónssyni seðlabankastjóra að gegna störfum varaseðlabankastjóra fjármálastöðugleika samhliða starfi sínu sem seðlabankastjóri til 1. mars 2020 . Til baka